Pelkän sijaintitiedon perusteella ihmisestä voidaan selvittää hyvin paljon tietoja, jotka kuuluvat yksityiselämän suojan ydinalueelle.

Mistä on kyse? Trafi on testannut autoihin asennettavaa mustaa laatikkoa, joka voi kerätä tietoja mm. auton sijainnista ja nopeudesta

Laitetta voitaisiin hyödyntää myös esim. tienkäyttömaksuissa

Tietoyhteiskunnan oikeuden professorin mukaan autoihin asennettavat mustat laatikot voivat olla ongelmallisia yksityisyyden suojan kannalta

Autoihin suunnitellut mustat laatikot voivat aiheuttaa merkittäviä yksityiselämän suojaan liittyviä ongelmia.

Yle uutisoi aiemmin tällä viikolla, että Trafi on testannut autoihin asennettavaa mustaa laatikkoa 2900 suomalaisautossa. Laatikko voisi kerätä tietoja muun muassa auton sijainnista ja nopeudesta.

Tietoyhteiskunnan oikeuden professori Juha Lavapuro Turun yliopistosta toteaa, ettei tietoa ihmisen sijainnista ole perinteisesti laskettu kuuluvaksi yksityiselämän suojan piiriin. Käsitys on kuitenkin viime vuosina muuttunut. Ihmisen sijainnin perusteella pystytään selvittämään hyvinkin yksityiskohtaisia tietoja hänen yksityiselämästään.

– Jos ihminen käy autollaan esimerkiksi moskeijassa tai kirkossa, selviää saman tien tietoja hänen uskonnollisesta vakaumuksestaan. Hyvin paljon yksityiselämän suojan ydinalueelle liittyviä tietoja voi selvittää sijainnin perusteella, Lavapuro sanoo.

Jatkuva ja laaja tietojen keräys ongelmallista

Tällä hetkellä autoihin asennettavia mustia laatikoita myydään esimerkiksi yrityksille, jotka haluavat tietää, missä heidän autonsa liikkuvat.

Laajemmassa mittakaavassa mustat laatikot ovat vasta testausvaiheessa. Vielä ei voi siis tietää, kuinka mustia laatikoita tulevaisuudessa tullaan käyttämään. On kuitenkin mahdollista, että laatikko lähettäisi keräämiään tietoja esimerkiksi viranomaisille. Trafin kokeilussa näin oli jo toimittu.

Juha Lavapuro korostaa, että oleellista yksityisyyden suojan kannalta on se, kuinka laitetta loppupeleissä tullaan käyttämään.

– Jos musta laatikko rekisteröisi jatkuvasti tietoja siitä, mihin autoa käytetään, oltaisiin hyvinkin ongelmallisella alueella yksityiselämän suojan ja henkilötietojen suojan kannalta. Autohan voidaan tyypillisesti yhdistää tiettyihin henkilöihin, jotka sitä ajavat, Lavapuro sanoo.

Tässä vaiheessa on vaikea sanoa, olisiko se esimerkiksi perustuslain tai ihmisoikeussopimusten kieltämä. professori Juha Lavapuro

Julkisuudessa on ollut esillä ajatuksia muun muassa siitä, että mustan laatikon avulla voitaisiin alkaa periä tienkäyttömaksuja. Lavapuro ei pidä tiemaksuja tarpeeksi painavana syynä ihmisten tietojen systemaattiselle keräämiselle.

– Tässä vaiheessa on vaikea sanoa, olisiko se esimerkiksi perustuslain tai ihmisoikeussopimusten kieltämä. Se on selvää, että se tarkoittaisi merkittävää rajoitusta yksityiselämän suojaan. Sellaiseen pitäisi olla hyvin painava yhteiskunnallinen intressi, Lavapuro sanoo.

Jos musta laatikko taas toimisi niin, että se ilmoittaisi viranomaiselle ajoneuvon sijainnin ainoastaan onnettomuustilanteessa, se ei välttämättä olisi ongelmallinen yksityisyyden suojan kannalta.

Puhelinoperaattorit vertailukohtana

Ihmisistä on kerätty tietoja aikaisemminkin. Tälläkin hetkellä esimerkiksi teleoperaattoreilla on teletunnistetietojen säilyttämisvelvollisuus.

Teleoperaattorit säilyttävät tietoja siitä, kenelle ja milloin ihmiset soittavat. Dataan sisältyy myös paikkatietoja.

– Se on jossain määrin tällainen massavalvonnan muoto. Nyt meillä on myös tuore EU-tuomioistuimen Ruotsia koskeva ratkaisu, jossa tällaista tallennusvelvollisuutta on pidetty EU-oikeuden vastaisena, tietoyhteiskunnan oikeuden professori Juha Lavapuro kertoo.

– Siinäkin jo nähdään, että hyvin laajamittainen kansalaisten valvonta elektronisilla keinoilla on monessa suhteessa ongelmallista. Varsinkin, jos sitä kerätään systemaattisesti kaikista ihmisistä.